Prosječni broj nezaposlenih u Hrvatskoj je prošle godine u odnosu na prethodnu godinu snižen za 4,9 posto i time je 2014. postaje godinom prvog pada nezaposlenosti od 2008. No to ne znači ukupno poboljšanje stanja na tržištu rada budući da su razine zaposlenosti i aktivnosti ostale lošije nego godinu prije, ocjenjuju analitičari Hrvatske gospodarske komore (HGK).



Pritom napominju kako je povoljnijem kretanju broja nezaposlenih u 2014. godini 'pomogla' i promjena u administriranju statusa nezaposlenih, uslijed čega je značajan broj brisan s evidencije.



Hrvatski zavod za zapošljavanje (HZZ) objavio je u petak da je krajem prošle godine u Hrvatskoj bilo 316.763 nezaposlenih osoba. Podaci HZZ-a pokazuju da je broj nezaposlenih u prosincu u odnosu na studeni povećan za 1,4 posto ili 4.433 osobe, dok je na godišnjoj razini, u usporedbi s prosincem 2013., bio manji za 12,8 posto ili 46.648 osoba.



Rast na mjesečnoj razini iz HGK pojašnjavaju "uobičajenom sezonskom logikom", no naglašavaju kako je godišnja stopa pada prosječnoga godišnjeg broja nezaposlenih realizirana na razini od 4,9 posto, čime je 2014. godina postaje godinom prvog pada nezaposlenosti od 2008.



No, ističu, to ujedno ne znači da možemo automatski konstatirati ukupno poboljšanje stanja na tržištu rada, budući da su razine zaposlenosti i aktivnosti ostale kudikamo lošije nego prethodne godine.



Povoljnijem je kretanju broja nezaposlenih u 2014. godini 'pomogla' promjena u administriranju statusa nezaposlenih, uslijed čega je značajan broj brisan s evidencije odnosno samovoljno napuštao evidenciju, a da se pritom nije zapošljavao.



Tako je evidenciju nezaposlenih tijekom 2014. godine zbog 'drugih razloga osim zapošljavanja' napustilo 137,2 tisuće osoba, što je za 21,3 tisuće više nego prethodne godine. Zbog zapošljavanja je iz evidencije, pak, izašlo 225,5 tisuća osoba ili 8,3 tisuće više nego prethodne godine.



U skladu s nastavkom zimskih sezonskih kretanja, sljedećih mjeseci u HGK očekuju nastavak mjesečnog rasta broja nezaposlenih, i to sve do ožujka kada počinju prva zapošljavanja vezana uz pripremu turističke sezone.